
Määruse eelnõu „TÜRI VALLA 2026. AASTA TEINE LISAEELARVE“
seletuskiri

I. Sissejuhatus
Määruse eelnõu „Türi valla 2026. aasta teine lisaeelarve“ koos lisadega on koostanud Türi Vallavalitsuse kui ametiasutuse (edaspidi ametiasutus) finantsjuht Aime Roosioja koostöös Türi valla ametiasutuse hallatavate asutuste juhtide ning ametiasutuse teenistujatega.

Vastavalt kohaliku omavalitsuse üksuse finantsjuhtimise seaduse (KOFS) § 26 lõikele 1 võib vallaeelarvet eelarveaasta jooksul muuta lisaeelarvega.  Määrus, mille pealkiri on „Türi valla finantsjuhtimise kord“ kehtib 30. septembrini. 1. oktoobrist 2026 hakkab kehtima Türi Vallavolikogu 27. augusti 2026 määrus nr 13 „Türi valla eelarve koostamise ja täitmise ning finantsjuhtimise kord“ (edaspidi finantsjuhtimise kord). Lisaeelarve menetlus jääb volikogus oktoobrikuuse, seega võetakse aluseks 1. oktoobrist jõustunud vallavolikogu määrus.

Finantsjuhtimise korra § 19 sätete kohaselt  koostatakse lisaeelarve vallaeelarvega samas liigenduses ning lisaeelarvele tuleb lisada seletuskiri, milles kajastatakse
1) põhjendused täiendavate kulude vajaduse ning nende tegemise paratamatuse kohta;
2) andmed kulude kohta, mille täiendamist taotletakse, sealhulgas andmed lisatulude või -säästu kohta, millega lisakulud kaetakse.

Nõuded lisaeelarve eelnõu menetlemiseks tulenevad KOFS  §-st 26 ja finantsjuhtimise korra §‑st 21. Vallavolikogu menetleb lisaeelarve eelnõu selle vallavolikogu esimehele edastamise kuu või vähemalt järgneva kuu istungil.  Lisaeelarve eelnõu koostab ametiasutus, kes esitab lisaeelarve eelnõu koos seletuskirjaga heakskiitmiseks Türi Vallavalitsusele kui täitevorganile (edaspidi vallavalitsus). Vallavalitsuse heaks kiidetud lisaeelarve eelnõu esitatakse menetlemiseks Türi Vallavolikogule (edaspidi vallavolikogu). Pärast lisaeelarve eelnõu vallavolikogule esitamist avalikustatakse lisaeelarve eelnõu koos seletuskirjaga seitsme tööpäeva jooksul Türi valla veebilehel. Seletuskiri peab olema veebilehel kättesaadav kuni eelarveaasta lõpuni. Lisaeelarve eelnõu menetluses on juhtiv komisjon vallavolikogu eelarve- ja arenduskomisjon. 
Vallavolikogule esitatud lisaeelarve eelnõusse võib teha muudatusettepanekuid eelnõu avalikustamise ajal ning ettepanekute tegemiseks määratud kuupäevaks. Vallavolikogu istungil, kus menetletakse lisaeelarve eelnõu (I lugemine), täiendavaid ettepanekuid lisaeelarve eelnõusse enam teha ei saa. Ettepanekuid, mis suurendavad vallaeelarve kulude kogusummat, kuid millele ei ole koos muudatusettepanekuga esitatud kulude suurendamise võimalikke katteallikaid, lisaeelarve eelnõu muutmiseks arvesse ei võeta.
Kui lisaeelarve eelnõu muutmiseks ei ole eelnõu avalikustamise ajal tehtud muudatusettepanekuid, võib vallavolikogu lisaeelarve pärast esimese lugemis lõpetamist vastu võtta. Kui lisaeelarve eelnõusse on tehtud avalikustamise ajal muudatusettepanekuid, esitatakse need lisaeelarve eelnõu esimese lugemise menetluses. Vallavolikogu võib muudatusettepanekutest tulenevalt katkestada lisaeelarve eelnõu esimese lugemise ning tagastada lisaeelarve eelnõu vallavalitsusele täiendamiseks ja muutmiseks või hääletada muudatusettepanekud lisaeelarve eelnõusse võtmiseks või mittevõtmiseks ning lõpetada lisaeelarve eelnõu esimese lugemise.
Lisaeelarve vastuvõtmiseks on vajalik vallavolikogu poolthäälteenamus. 
II. Määruse sisu
Määrusel on kaks paragrahvi – paragrahviga 1 võtab vallavolikogu vastu Türi valla 2026. aasta teise lisaeelarve ning paragrahviga 2 kinnitab vallavolikogu Türi valla 2026. aasta teise lisaeelarve seletuskirja. KOFS ei kohusta vallaeelarve seletuskirja määrusega kinnitama. KOFSi § 26 lõige 1 sätestab, et lisaeelarve eelnõule tuleb lisada seletuskiri põhjendustega lisaeelarve vajaduse kohta ning sama paragrahvi lõike 2 kohaselt tuleb nii lisaeelarve eelnõu kui seletuskiri eelarve eelnõu ja seletuskirjaga samas korras avalikustada. KOFS § 22 lõikest 4 tulenevalt peab seletuskiri olema kättesaadav eelarveaasta lõpuni. Türi vald on kasutanud halduspraktikat, et seletuskiri ei ole ainult eelnõu osa, vaid on määruse ehk eelarve osa ning kinnitatakse õigusaktiga. 01. oktoobrist jõustunud finantsjuhtimise korra kohaselt ei ole eelarve ja lisaeelarve seletuskiri enam määruse ehk eelarve osa alates 2028. aastast.

III. Määruse eelnõu vastavus kehtivale õigusele
Määruse eelnõu on menetletud kooskõlas KOFSi ja finantsjuhtimise korraga. Lisaeelarve eelnõu on koostatud koostöös ametiasutuse hallatavate asutuste juhtide, ametiasutuses valdkonna eest vastutavate ametnike ning ametiasutuse raamatupidajatega, arvestades Türi vallale eraldatud raha ning asutuste tegevuses tekkinud vajadusi. 
Ametiasutus esitas määruse eelnõu vallavalitsusele ning vallavalitsus kiitis eelnõu heaks 29. septembri 2026 istungil. Pärast eelnõu heakskiitmist, edastati määruse eelnõu ametiasutuse dokumendihaldussüsteemi kaudu vallavolikogu esimehele ning alaliste komisjonide esimeestele ja eelnõu koos seletuskirjaga avalikustati 30. septembril 2026 Türi valla veebilehel. Eelnõusse ettepanekute tegemise tähtajaks on määratud 14. oktoober 2026 kell 12.00. 
Lisaeelarve koostamisel on lähtud KOFSist, finantsjuhtimise korrast ning riigi antud juhistest ning määruse eelnõu on kooskõlas kehtiva õigusega. 
IV. Määruse mõju
Määruse jõustumisel muudetakse Türi valla 2026. aasta eelarvet ning viiakse see vastavusse saadud tuludega ning antakse õiguslik alus 2026. aastal vajalike kulude tegemiseks. 
V. Määruse jõustumine
Määrus jõustub üldises korras ehk kolmandal päeval määruse Riigi Teatajas avalikustamiseks. 
VI. Määruse eelnõu avalikustamine
Määruse eelnõu avalikustati Türi valla veebilehel 30. september 2026. Määruse eelnõusse, sh lisaeelarve eelnõusse on avalikkusel ning huvitatud isikutel õigus teha ettepanekuid hiljemalt 14. oktoober 2026 kell 12.00. Pärast lisaeelarvesse muudatuste tegemise lõpptähtaega lisaeelarve eelnõusse enam muudatusi teha ei saa. Muudatusettepanekud tuleb esitada e-postile vallavalitsus@tyri.ee või Aime.Roosioja@tyri.ee 



